**ДОКЛАД ЗА ИЗВЪРШЕНА ПРОВЕРКА НА**

**„Карлово Биомас“ ЕООД – с. Строево**

На основание заповед №РД-265/02.11.2017 г. на Директора на РИОСВ – Пловдив, на 17.11.2017г. беше извършена проверка на „Електроцентрала с комбинирано производство на електроенергия чрез съоръжения, използващи възобновяеми енергийни източници”, с. Строево, Област Пловдив, Община Марица собственост на „Карлово Биомас“ ЕООД. Комплексната проверка е извършена от експерти на РИОСВ-Пловдив /фактор отпадъци, компонент води /, съгласно утвърден от Министъра на околната среда и водите „План за контролна дейност на РИОСВ-Пловдив за 2017г.”.

1. **Цел на проверката**

Основната цел на проверката е установяване на нивото и степента на съответствие на обекта с изискванията, заложени в Закона за опазване на околната среда, Закон за управление на отпадъците и Закон за водите.

Обект на проверката находящ се в с. Строево, Област Пловдив, Община Марица, е електроцентрала с комбинирано производство на електроенергия чрез съоръжения, използващи възобновяеми енергийни източници.

Технологията на газификация на биомаса включва следните процеси:

* Газификация на предварително палетизирана биомаса в газификатор с t° 800-850° C.
* Охлаждане и пречистване на получения „син газ“.
* Подаване на „син газ“ към ДВГ, захранващ генератор за производство на ел.енергия.
* Горивна камера – 1 бр.

1. **Констатации от проверката по фактори и компоненти**

**Фактор „Отпадъци“**

Дружеството има издадено решение №09-ДО-1084-00 от 20.11.2014г. от Директора на РИОСВ-Пловдив, за извършване на дейности по третиране на отпадъци с кодове:

10 01 18\* и 10 01 20\*. Фирмата има обособена площадка за отпадъците.

Представи се разрешение за строеж №154 от 24.06.2016г. на главния архитект на Община Марица.

Дружеството представи констативен протокол от 9.11.2017г. на Община Марица, съгласно ЗМДТ – степента на завършеност на обекта е : 63% /груб строеж/.

Обектът не е въведен в експлоатация, и в момента на проверката не работи.

**Компонент „ Води“**

Обектът се водоснабдява от водопроводната мрежа на селото и от собствени водоизточници. Част от водата се ползва за охлаждане на машини и съоръжения, като същата ще се ползва оборотно. Другата част от нея ще се ползва за пречистване на т.нар. „син газ“, като излишната е предвидена за изгаряне в горивна камера.Не е предвидено да се формират и заустват производствени и отпадъчни води. Битово-фекалните води след пречистване в локално пречиствателно съоръжение ще постъпват в резервоар, като е предвидено водата да се използва за овлажняване на суровината за производство на пелети.

1. **Съответствие, последващ контрол**

Не са констатирани несъответствия на обекта с изискванията на екологичното законодателство.